ગાંધીજીનું પૂતળું મૂકવું અને શહેરના મુખ્ય માર્ગને ‘એમ.જી.રોડ’નું નામ આપવું એ જાણે કે બંધારણીય જોગવાઈ હોય એમ લાગે એ હદે ઠેરઠેર ગાંધીજીનાં પૂતળાં જોવા મળે છે. સૌથી કદરૂપું દૃશ્ય એટલે જે તે પૂતળાની ફરતે મૂકાયેલું તેને હાર ચડાવવા માટે બનાવાયેલું લોખંડનું પ્લેટફોર્મ. સીધી વાત છે કે ગાંધીજી કરતાં વધુ મહત્ત્વ એ પ્લેટફોર્મનું છે. દર વર્ષે 2 ઑક્ટોબરે એ પ્લેટફોર્મનો ઉપયોગ કરવામાં આવે છે. પણ ખરું માહાત્મ્ય 1 ઑક્ટોબરનું છે, જ્યારે ગાંધીજીની પ્રતિમાને વાર્ષિક સ્નાન કરાવવામાં આવે છે. ગાંધીજીની બસ્ટ સાઈઝની તેમજ પૂર્ણ કદની- એમ બન્ને પ્રકારની પ્રતિમાઓ જોવા મળે છે. આ પ્રતિમાઓ પણ કાર્ટૂનિસ્ટોને પ્રેરણા આપતી રહી છે.